Produse și servicii furnizate în 2014

Activitățile biroului pot fi împărțite în cinci domenii principale: sprijin permanent, sprijin special, sprijin pentru situații de urgență, sprijin pentru informare și analiză și sprijin pentru țările terțe. Sprijin permanent: În ceea ce privește activitățile de formare, biroul a organizat 13 sesiuni de formare a formatorilor și trei sesiuni de formare profesională la nivel regional, a creat un nou modul de formare și a actualizat patru module deja existente, a elaborat două manuale de formare și un raport anual privind formarea pe baza sistemului Training Cockpit, a organizat Seminarul didactic anual, o sesiune de formare privind reuniunile punctelor naționale de contact și a demarat procesul de obținere a certificării pentru sistemul de formare al biroului. Activitatea desfășurată de birou cu privire la calitatea proceselor și a deciziilor în materie de azil a inclus dezvoltarea unei cartografieri tematice privind accesul la procedura de azil, identificarea persoanelor care prezintă nevoi specifice și pentru care sunt necesare proceduri specifice, elaborarea unei publicații destinate instrumentului de control al calității în ceea ce privește interviurile personale, organizarea a trei reuniuni tematice, a opt reuniuni ale grupului de lucru și o reuniune a punctelor naționale de contact pe teme legate de calitate. Biroul a continuat consolidarea cooperării cu membrii instanțelor de judecată, a organizat o conferință anuală și trei reuniuni ale experților și a elaborat un instrument practic pentru punerea în aplicare a articolului 15 litera (c) din Directiva privind condițiile pentru protecția internațională. În domeniul traficului de persoane, biroul a coordonat, între octombrie 2012 și octombrie 2014, un raport privind activitățile comune desfășurate de agențiile din domeniul justiției și afacerilor interne (JAI) în lupta împotriva traficului de persoane și a organizat o reuniune a experților pe această temă. În domeniul minorilor neînsoțiți, biroul a organizat o conferință privind cooperarea practică referitor la acest subiect, precum și patru reuniuni tematice, a publicat un document privind identificarea membrilor familiilor și a evaluat publicația referitoare la practicile de evaluare a vârstei, intitulată EASO age assessment practice in Europe. În legătură cu informațiile privind țara de origine, biroul a dezvoltat în continuare portalul comun de informații privind țara de origine (COI Portal) care număra 580 de utilizatori activi, a creat patru noi rețele specifice în acest domeniu cu privire la Iran, Irak, Rusia și Afganistan, a organizat două reuniuni și patru sesiuni de formare pentru administratorii naționali ai portalului comun, două reuniuni ale Rețelei strategice din domeniul informațiilor privind țara de origine și 13 ateliere și seminare care au vizat anumite țări. În plus, biroul a elaborat două rapoarte referitoare la informațiile privind țara de origine (cazul Somaliei și al Ceceniei), precum și documentul Tools and tips for online COI research (Instrumente și sugestii pentru căutarea online a informațiilor privind țara de origine). Sprijin special: Biroul a acordat un sprijin special Italiei, fiind finalizat Planul de sprijin special demarat în 2013, precum și Ciprului, începând cu iunie 2014. Biroul a organizat șase proiecte-pilot privind prelucrarea în comun a cererilor de azil și șase reuniuni de cooperare practică cu privire la instrumentele de furnizare a sprijinului, la planificarea în cazuri de urgență, la transferul și la primirea refugiaților. Biroul a participat la Forumul anual privind relocarea și transferul refugiaților și a finalizat cartografierea ciclurilor de relocare în statele membre. În plus, biroul, în colaborare cu părțile interesate, a implementat opt acțiuni în cadrul Grupului operativ pentru Marea Mediterană. Sprijin pentru situații de urgență: Biroul a acordat un sprijin de urgență Greciei și Bulgariei, finalizând punerea în aplicare a planurilor operaționale care au fost elaborate pentru fiecare țară în parte. Biroul a organizat două reuniuni ale punctelor naționale de contact care fac parte din Rezerva de intervenție pentru azil. Sprijin pentru informare și analiză: Biroul a publicat Raportul anual privind situația azilului în UE în 2013, la care au contribuit în jur de 40 de părți interesate. În plus, biroul a elaborat trei rapoarte trimestriale privind situația în materie de azil, 12 rapoarte lunare pe aceeași temă și șapte rapoarte ad-hoc. De asemenea, biroul a organizat două reuniuni cu grupul care furnizează statistici în materie de azil [Group for the Provision of asylum Statistics (GPS)], a implementat în totalitate etapa a doua a sistemului său de alertă timpurie și de pregătire în materie de azil și a elaborat o propunere pentru a treia etapă a acestui sistem. Sprijin pentru țările terțe: Biroul a demarat implementarea strategiei sale privind dimensiunea externă, în principal prin intermediul unui proiect derulat în cadrul Instrumentului european de vecinătate și parteneriat (IEVP) cu Iordania, Tunisia și Maroc. Biroul a creat o rețea pentru dimensiunea externă, a organizat două reuniuni de cooperare practică în acest domeniu și a asigurat traducerea în limba arabă a unuia dintre modulele sale de formare. În ceea ce privește organizarea sa și cooperarea cu părțile interesate, biroul a organizat trei reuniuni ale Consiliului de administrație, a adoptat trei decizii ale acestuia, a semnat un acord de lucru cu eu-LISA (Agenția Europeană pentru Gestionarea Operațională a Sistemelor Informatice la Scară Largă în Spațiul de Libertate, Securitate și Justiție), a organizat a patra reuniune a Forumului său consultativ și a organizat consultări ale societății civile pe diverse teme. În 2014, biroul a asigurat președinția rețelei agențiilor JAI, în cadrul căreia a organizat trei reuniuni ale grupului de contact, precum și reuniunea directorilor agențiilor respective. În fine, biroul și-a consolidat comunicarea internă și externă: astfel, a adoptat o strategie în materie de comunicare, a publicat în mod regulat comunicate de presă și buletine informative și a organizat o zi de informare în statele membre și la Parlamentul European. În 2014, a fost lansată evaluarea externă a biroului.